Massaskietery in Walmart eis 10 lewens(Foto: Argieffoto) ŉ Gewapende man het Dinsdagmiddag tien mense by ŉ Walmart-supermark in Chesapeake, in die Amerikaanse deelstaat Virginië, doodgeskiet. Die man is vermoedelik die winkelbestuurder en het in die winkel losgebrand voordat hy homself ook om die lewe gebring het. Volgens BBC het die noodoproep in verband met die skietery om 22:12 Amerikaanse tyd ingekom. Tien sterftes, asook verskeie beserings is aangemeld. Die Chesapeake-polisie het later die aktiewe skietvoorval met tien sterfgevalle by die Walmart-supermark bevestig. “Die man het homself ook geskiet en is nou dood,” het die Stad Chesapeake getwiet. Daar is min besonderhede rakende die voorval en geen motief vir die tragedie is al bekend nie. Louise Lucas, senator van Virginië, sê sy was “in ŉ toestand” oor “Amerika se jongste massaskietery”. “Ek sal nie rus totdat ons die oplossings vind om die gewapende geweld in ons land tot ŉ einde te bring nie.” Vyf mense is vroeër die week in ŉ ander massaskietery by ŉ nagklub in die Verenigde State doodgeskiet en 18 is beseer.